Марко Ганчев
Песен за развитието чрез повторението

chitanka.info

И тъй, човекът се усъвършенства,

не е той вече пещерен дивак —

надраснал фазата от многоженства,

човек блаженства в моногамен брак.

За да не вземе пак да се излага

с онуй, което е било преди,

човек над новия си брак заляга

и го повтаря — да го затвърди.

Повтаря му формата,

повтаря му съдържанието,

повтаря му точката,

повтаря му запетайката —

повторението е майка на знанието

или повторение му е майката.

Ахил сега с двуколка не се клянка

тъй както някога пред Илион,

а шества пред света, възседнал танка,

в буквален смисъл танк за милион.

За да не вземе пак да се излага

с онуй, което е било преди,

човек над новия си танк заляга

и го повтаря — да го затвърди.

Повтаря му формата,

повтаря му съдържанието,

повтаря му ръчката,

повтаря му гайката —

повторението е майка на знанието

или повторение му е майката.

И в речите отидохме далече

и ще отидем още по-далеч:

човек не произнася празни речи,

а с отрицание ги пълни вече

срещу предишната си празна реч.

За да не вземе пак да се излага

с онуй, което е било преди,

човек над нови речи все заляга

и ги повтаря — да ги затвърди.

Повтаря им формата,

повтаря им съдържанието,

но не чак до точката

и до запетайката.

Например: „Повторението е майка на знанието“

става: „Повторение му е майката!“…

1977

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.